《赠九华程兄》
宋代·刘宰

君家九华山，山翠常在目。
鸡犬声相闻，山腰几邻曲。
本固枝叶蕃，无若君之族。
当年紫橐翁，一念要亲睦。
俸馀不自有，卖田偏豀谷。
计口给之食，昏旦常陆续。
吉凶更资助，常使有馀畜。
只今大江南，盛事君家独。
君归广此意，胜处新卜築。
周遭植名花，中间敞家塾。
少长驱之学，毋间亲疏属。
庶几子又孙，更衍无穷福。
亦使紫橐翁，百世清流馥。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。